A BIZOTTSÁG 2002/76/EK IRÁNYELVE
(2002. szeptember 6.)
a gabonafélékben, illetőleg az egyes növényi eredetű termékekben - többek között a gyümölcsökben és zöldségekben -, illetve azok felületén található (metszulfuron-metil) peszticidszer-maradványok megengedett legmagasabb mértékének meghatározására tekintettel a 86/362/EGK, illetőleg 90/642/EGK irányelv mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésére,
tekintettel a legutóbb a 2002/71/EK irányelvvel1 módosított, a gabonafélékben, illetve azok felületén található peszticidszer-maradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre2 és különösen annak 10. cikkére,
tekintettel a legutóbb a 2002/71/EK irányelvvel módosított, az egyes növényi eredetű termékekben - többek között a gyümölcsökben és zöldségekben -, illetve azok felületén található peszticidszer-maradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre3 és különösen annak 7. cikkére,
tekintettel legutóbb a 2002/64/EK bizottsági irányelvvel4 módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre5 és különösen annak 4. cikke (1) bekezdésének f) pontjára,
mivel:
(1) A létező hatóanyagot, a metszulfuront, a 2000/49/EK bizottsági irányelv6 iktatta be a 91/414/EGK irányelv I. mellékletébe gyomirtó szerként történő felhasználásra, anélkül, hogy meghatározta volna az azoxistrobint tartalmazó növényvédő szerekkel kezelt terményekre hatást gyakorló egyes különleges körülményeket.
(2) A 91/414/EGK irányelv I. mellékletébe való felvétel a hatóanyag tervezett felhasználásra vonatkozó információk értékelésén alapult. Bizonyos tagállamok már benyújtottak egyéb felhasználásokra vonatkozó információkat a 91/414/EGK irányelv 4. cikke (1) bekezdése f) pontjával összhangban. A rendelkezésre álló információt megvizsgálták, és az elégséges egyes maximális szermaradványértékek megállapításához.
(3) Amennyiben nem állapítottak meg közösségi maximális szermaradványértéket, illetve ideiglenes maximális értéket, a tagállamok a 91/414/EGK irányelv 4. cikke (1) bekezdése f) pontjának megfelelően nemzeti ideiglenes maximális szermaradványértéket állapítanak meg, mielőtt az e hatóanyagot tartalmazó növényvédő szereket engedélyeznének.
(4) Az érintett hatóanyagnak a 91/414/EGK irányelv I. mellékletébe történő felvételére tekintettel a vonatkozó műszaki és tudományos értékelést bizottsági felülvizsgálati jelentés formájában véglegesítették. A jelentést 2000. június 16-án véglegesítették. A jelentésben a megengedhető napi bevitelt (acceptable daily intake, ADI) az azoxistrobinra vonatkozóan 0,22 mg/testtömegkilogramm/nap mértékben határozták meg. Az érintett hatóanyaggal kezelt élelmiszeripari termékek fogyasztóinak életük során való expozícióját a Közösségben használt eljárásoknak és gyakorlatnak megfelelően vizsgálták és értékelték. Ugyancsak figyelembe vették az Egészségügyi Világszervezet (WHO) által kiadott iránymutatásokat7, valamint a növényügyi tudományos bizottságnak a felhasznált módszerre vonatkozó véleményét8. Azt a következtetést vonták le, hogy a javasolt maximális szermaradványértékek nem eredményezik ezen ADI-k túllépését. Az akut tüneteket kiváltó adag megállapítását szükségessé tevő akut mérgező hatást a metszulfuron-metil a 91/414/EGK irányelv I. mellékletébe történő felvételét megelőző értékelés és vita során nem észleltek.
(5) Annak érdekében, hogy a fogyasztókat az olyan termékeken vagy azokban található szermaradványokkal szemben megfelelően megvédjék, amelyekre nem adtak ki engedélyeket, célszerű az ideiglenes maximális szermaradványértékeket az analitikai meghatározás legalacsonyabb határértékénél megválasztani minden ilyen készítményre, amely a 86/362/EGK és 90/642/EGK irányelvek hatálya alá esik.
(6) Ezeknek az ideiglenes maximális szermaradványértékeknek a közösségi szintű megállapítása nem akadályozza meg a tagállamokat abban, hogy a 91/414/EGK irányelv 4. cikke (1) bekezdésének f) pontja, valamint VI. melléklete alapján a metszulfuron-metilre vonatkozóan ideiglenes maximális szermaradványértékeket állapítsanak meg. Egy négyéves időszak elegendőnek tűnik az érintett hatóanyag további felhasználásának megállapításához. Az ideiglenes maximális szermaradványértékek ekkortól fogva véglegessé válnak.
(7) A 86/362/EGK és a 90/642/EGK irányelvek mellékleteit ezért megfelelően módosítani kell.
(8) A Bizottság értesítette a irányelv tervezetéről a Kereskedelmi Világszervezetet, és a kapott észrevételeket figyelembe vették az irányelv véglegesítése során. A behozatal tekintetében elfogadható maximális szermaradványértékek megállapításának lehetőségét meghatározott peszticid/növénykultúra kombinációkra vonatkozóan a Bizottság a megfelelő adatok benyújtása alapján fogja megvizsgálni.
(9) Ezen irányelv összhangban van a Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv II. mellékletének A. része a következő maximális peszticidszer-maradvány értékkel egészül ki:
peszticidszer-maradvány Maximális érték mg/kg-ban
"Metszulfuron-metil 0,05*p Gabonafélék
* Az analitikailag kimutatható legalacsonyabb érték. p Az ideiglenes maximális szermaradványérték a 91/414/EGK irányelv 4. cikke (1) bekezdésének f) pontjával összhangban; ha módosításra nem kerül sor, ez az érték válik véglegessé az e módosítást bevezető irányelv hatálybalépésének napjától számított 4 év elteltével."
2. cikk
A 90/642/EGK irányelv II. melléklete az ezen irányelv mellékletében a metszulfuron-metilre vonatkozó maximális peszticidszer-maradvány értékekkel egészül ki.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. december 31-ig megfeleljenek. Erről haladéktalanul tájékoztatják a Bizottságot.
Ezeket az intézkedéseket 2003. január 1-jétől alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
4. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2002. szeptember 6-án.